**NÁRODNÁ RADA SLOVENSKEJ REPUBLIKY**

**VII. volebné obdobie**

**Návrh**

**zákon**

z .............. 2018,

**ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 250/2012 Z. z. o regulácii v sieťových odvetviach v znení zákona č. 435/2013 Z. z., zákona č. 321/2014 Z. z., zákona č. 391/2015 Z. z., zákona č. 164/2017 Z. z. a zákona č. 177/2018 Z. z. sa mení a dopĺňa takto:

1. § 12 sa dopĺňa odsekom 10, ktorý znie:

„(10) Ak je po splnení zákonných povinností podľa osobitných predpisov22a) pri poskytovaní systémových služieb výsledkom hospodárenia prevádzkovateľa prenosovej sústavy kladný výsledok, možno ho použiť len na úhradu plánovaných nákladov na systémové služby v rámci cenovej regulácie, a to najneskôr do konca kalendárneho roka nasledujúceho po kalendárnom roku, za ktorý sa kladný hospodársky výsledok vytvoril a spôsobom, ktorý by neohrozoval zabezpečenie prevádzkovej spoľahlivosti prenosovej sústavy.“.

Poznámka pod čiarou k odkazu 22a znie:

„22a) zákon č. 595/2003 Z. z. v znení neskorších predpisov.“.

2. Za § 45b sa vkladá § 45c, ktorý vrátane nadpisu znie:

„**§ 45c**

**Prechodné ustanovenia účinné od 1. januára 2019**

Povinnosť použiť kladný výsledok hospodárenia na úhradu plánovaných nákladov na systémové služby podľa § 12 ods. 10 je prevádzkovateľ prenosovej sústavy povinný prvýkrát splniť v roku 2019 za hospodársky rok 2018.“.

**Čl. II**

Tento zákon nadobúda účinnosť 1. januára 2019.